b"\n_START_ARTICLE_\nCrucifixi\xc3\xb3 (Bartolom\xc3\xa9 Ord\xc3\xb3\xc3\xb1ez)\n_START_SECTION_\nDescripci\xc3\xb3\n_START_PARAGRAPH_\nSens dubte, entre les obres renaixentistes de clara influ\xc3\xa8ncia italiana que es conserven en la col\xc2\xb7lecci\xc3\xb3, sobresurt aquesta crucifixi\xc3\xb3 atribu\xc3\xafda a l'artista burgal\xc3\xa8s Bartolom\xc3\xa9 Ord\xc3\xb3\xc3\xb1ez. Coneixem la seva activitat art\xc3\xadstica entre 1515, moment en qu\xc3\xa8 t\xc3\xa9 establert el seu taller a Barcelona, i 1520, quan mor a la ciutat italiana de Carrara._NEWLINE_L'escena representa el moment anterior al davallament de la creu. Al centre hi apareix el Crist i als seus peus, defallida, la Verge amb les dues Maries. Els ap\xc3\xb2stols, d'esquena a l'espectador i abstrets en les seves tasques, creen un gran efecte esc\xc3\xa8nic._NEWLINE_Crida l'atenci\xc3\xb3 l'actitud calmada dels personatges, visible tant en els gests com en l'expressi\xc3\xb3 dels rostres. Fins i tot l'anatomia del cos del Crist no reflecteix el calvari. Cadascuna de les figures est\xc3\xa0 treballada de forma independent i amb un gran \xc3\xbas de l'escor\xc3\xa7 dels cossos._NEWLINE_Les estretes relacions estil\xc3\xadstiques entre l'obra de fusta realitzada per Ord\xc3\xb3\xc3\xb1ez per al cor de la Catedral de Barcelona i la pe\xc3\xa7a del museu fan pensar que potser es va esculpir en la mateixa \xc3\xa8poca, al voltant del 1518, coincidint amb la seva activitat barcelonina i en el moment de plenitud de l'artista."